钦定古今图书集成/理学汇编/文学典/第201卷 > 《读杜小笺上》前人
## 钦定古今图书集成/理学汇编/文学典/第201卷 > 《读杜小笺上》前人

归田，多暇，时诵杜诗以销永日。间有一得，辄举示程
孟阳。孟阳曰：“《杜千家注》缪伪可恨，子何不是正之，以
遗学者？”予曰：“注诗之难，陆放翁言之详矣。放翁尚不
敢注苏，予敢注杜哉？”相与叹息而止。今年夏，德州卢
户部德水刻《杜诗胥钞》，属陈司业无盟寄予，俾为其
叙。予既不敢注杜矣，其又敢叙杜哉？予尝妄谓自宋
以来，学杜诗者，莫不善于黄鲁直；评杜诗者，莫不善
于刘辰翁。鲁直之学杜也，不知杜之真脉络，所谓前
辈飞腾，馀波绮丽者，而拟议其横空排奡，奇句硬语，
以为得杜衣钵，此所谓旁门小径也。辰翁之评杜也，
不识杜之大家数；所谓“铺陈终始，排比声韵”者，而点
缀其尖新儁冷，单词只字，以为得杜骨髓，此所谓一
知半解也。弘正之学杜者，生吞活剥，以寻扯为家当，
此鲁直之隔日疟也，其黠者又反唇于江西矣。近日
之评杜者，钩深抉异，以鬼窟为活计，此辰翁之牙后
慧也，其横者并集矢于杜陵矣。呜呼！《大雅》之不作久
矣。德水、北方之学者奋起，而昌杜氏之业，其殆将鍼
宋、元之膏肓，起今人之废疾，使三千年以后涣然复
见古人之总萃乎？苫次幽忧，寒窗抱影，䌷绎腹笥，漫
录若干则，题曰《读杜诗寄卢小笺》，明其因德水而兴
起也。曰小笺，不贤者识其小也。寄之以就正于卢且
道所以不敢当序之意。